# Den store håpsfortellingen

«Det skjedde i de dager,» slik begynner juleevangeliet. Noe stort skjedde i vår historie som fikk konsekvenser for hele verden. Da Jesus ble født, ble Gud et menneske, Fortellingen om Josef, Maria og det lille Jesusbarnet er noe av det vakreste som noen gang er blitt skrevet. Julen viser at vi betyr noe for Gud. Vi er ikke glemt, men elsket av Gud.

De gamle grekerne snakket om kraften bakfra. Med det mente de at de gode hendelsene i fortiden gir oss kraft til å leve i dag. Vissheten om ikke å være glemt, men elsket av vår skaper, har båret mennesker i både gode og tunge tider. Underet på Betlehemsmarkene har gitt kraft til mennesker i 2000 år.

Men grekerne snakket ikke bare om kraften bakfra, men også om kraften forfra. Med forfra tenkte de på hva som en gang skal skje. Hva vi tror om fremtiden påvirker livet vårt her og nå.

Juleevangeliet handler ikke bare om hva som en gang skjedde i vår historie. Det inngår i den store fortellingen om hva som en gang skal skje med oss og vår verden. «I dag er det født dere en Frelser, han er Den salvede, Herren», sang englene. Mot slutten av sitt liv på jorden skjedde det noe dramatisk i Jesu liv. Ikke bare ble Gud menneske, han gav også sitt liv på et kors. Lovsangen og gleden fra Betlehemsmarkene ble byttet med klage, sorg og død. Det er for å gi mitt liv for dere, jeg er kommet sa Jesus.

Men heller ikke Jesus død er siste ordet i hva som skal skje med oss og denne verden. Jesu oppstandelse fra de døde, endret vår fremtid. Disippelen Peter skriver til sine venner for å oppmuntre dem: «Velsignet er Gud, vår Herre Jesu Kristi Far, han som i sin rike miskunn har født oss på ny til et levende håp ved Jesu Kristi oppstandelse fra de døde. (1. Pet 1,3)»

Disse ordene blir lest ved hver dåp i kirken og når vi tar avskjed med et kjært menneske. Han som ble født som et lite forsvarsløst barn, viste seg å være sterkere enn dødens og mørkets makt. Gud skal en gang skape en ny verden hvor det er slutt på all ondskap og lidelse. Vi bekjenner at vi tror på «legemets oppstandelse og det evige liv» Det er ikke døden og mørket som seirer til sist.

Vi lever i mørkere tider enn på lang tid. Svein Ellingsen beskriver oppstandelsen som «lyset fra Guds fremtid». Med lyset fra Betlehemsmarken og lyset fra Guds fremtid får vi hjelp til å leve her og nå. Også når livet er krevende. For det er bare med kraften bakfra og forfra at livet kan leves i nået.

Velsignet advents og juletid!

Stein Reinertsen
Biskop i Agder og Telemark